钦定古今图书集成/理学汇编/学行典/第188卷 > 张恪
## 钦定古今图书集成/理学汇编/学行典/第188卷 > 张恪

按《金坛县志》：“张恪，字季忱，七岁而孤，事母兄孝友。居
母丧三年，不入私室，既禫，犹不御酒肉，致甘露屡降，
白鹊来巢。兄有奇疾，恪刲股以进。绍兴中，官浚漕渠，
兄部役以疾请，未报而归，主者怒，追逮甚峻，恪往号
泣请代，主者义而释之。兄子有缘役破家者，复为之
筑室以居。又有坐事当没入产，为赎还之。择良田数”
顷为义庄，宗族之贫者，日用所须与嫁娶丧葬皆取
具焉。建家塾，延名士，以训族之子弟。崇宁闲，乡里疏
其八行，曰“孝、友、慈、俭、睦、姻、任、恤”，上之守令及部使者
以闻于朝。终朝奉郎，屡赠中奉大夫。